L 102/80
LT
Europos Sąjungos oficialusis leidinys
2023 4 17
8.
Įrašai apie prekių gabenimą į Šiaurės Airiją turėtų būti integruoti į apskaitos sistemą arba, kai jie laikomi atskirai, turėtų būti numatyta galimybė atlikti kryžmines įrašų, susijusių su pirkimais, pardavimu, atsargų kontrole ir prekių gabenimu, patikras.
9.
Gavęs prašymą, įgaliotasis prekiautojas kompetentingai institucijai suteikia elektroninę ir (arba) fizinę prieigą prie 8 punkte nurodytų įrašų tinkamu formatu.
10.
Įgaliotasis prekiautojas privalo informuoti kompetentingas Jungtinės Karalystės institucijas visais atvejais, kai nustatomi reikalavimų laikymosi sunkumai, taip pat apie bet kokį veiksnį, atsiradusį po sprendimo suteikti įgaliotojo prekiautojo statusą, kuris gali turėti įtakos to statuso tęstinumui ar turiniui.
Siekiant užtikrinti, kad atitinkami darbuotojai žinotų, kaip informuoti kompetentingą instituciją apie tokius reikalavimų laikymosi sunkumus, turėtų būti parengtos vidaus instrukcijos.
11.
Tais atvejais, kai įgaliotieji prekiautojai tvarko draudžiamas ir riboto naudojimo prekes, pagal atitinkamus teisės aktus turėtų būti nustatytos tinkamos tų prekių tvarkymo procedūros.
12.
Įgaliotasis prekiautojas turi turėti su savo klientais susijusių įrodymų, kad galėtų tiksliai įvertinti pagal šią schemą gabenamas prekes.
Turi būti įdiegtos priemonės, užtikrinančios, kad pagal šią schemą gabenamos prekės būtų parduodamos arba naudojamos tik laikantis šio Jungtinio komiteto sprendimo.
Įgaliotasis prekiautojas privalės nuolat atnaujinti savo žinias apie naujų ir esamų klientų verslo veiklą, kad jų pakaktų atitikčiai šiame Jungtinio komiteto sprendime nustatytam kriterijui, susijusiam su patikimu prekiautoju, užtikrinti.
Toliau pateikiami atvejų, kai įgaliotasis prekiautojas, kuris nėra atsakingas už galutinę prekių paskirties vietą, galėtų gabenti prekes pagal šią schemą, pavyzdžiai: a) kliento rašytinis ir pasirašytas pareiškimas, kuriame nurodoma, kad prekės liks Šiaurės Airijoje; b) įrodymai, kad klientas vykdo mažmeninę prekybą tik galutinio naudojimo arba galutinio vartojimo Jungtinėje Karalystėje reikmėms iš fizinės prekybos vietos Šiaurės Airijoje; c) įrodymai, kad klientas parduoda tik prekes, kurios bus skirtos tik galutiniams vartotojams galutinai naudoti Jungtinėje Karalystėje ir kurios pristatomos Jungtinėje Karalystėje; d) komercinės sutartys ir pirkimo užsakymai, rodantys, kad prekės bus skirtos galutinai naudoti Jungtinėje Karalystėje; e) įrodymai, kad parduodama prekė yra skirta stacionariai sumontuoti Jungtinėje Karalystėje.
11 straipsnio 1 dalies d punktas
13.
Laikoma, kad šio sprendimo 11 straipsnio 1 dalies d punkte nustatytam kriterijui atitiktis užtikrinta, jei kompetentinga institucija patikrina, ar prašymo teikėjas visų pirma tenkina šiuos reikalavimus: a) prašymo teikėjui netaikoma bankroto procedūra; b) per paskutinius trejus metus iki prašymo pateikimo prašymo teikėjas vykdė savo finansinius įsipareigojimus, susijusius su muitų, kitų mokesčių ar privalomųjų mokėjimų, renkamų už prekių importą ar eksportą arba su jais susijusių, mokėjimu; c) remdamasis pastarųjų trejų metų iki prašymo pateikimo įrašais ir informacija, prašymo teikėjas įrodo, kad jo finansinė padėtis yra pakankamai gera jo pareigoms ir įsipareigojimams, atitinkantiems jo verslo rūšį ir dydį, įvykdyti.
14.
Jeigu prašymo teikėjas yra įsisteigęs trumpiau nei trejus metus, jo mokumas vertinamas remiantis prieinamais įrašais ir informacija.